
YAHRAH ST. JOHN

I SENG MED FIENDEN

Oversatt av Jeanita Edholm

Miniserie: Lockett-dynastiet


Eierne av Atlanta Knights fotballklubb balanserer forretninger og fristelser mot et bakteppe av familieintriger da patriarken skal la neste generasjon overta eierskapet. Dette er andre del i miniserien Lockett-dynastiet.

 

Kjære leser!

Jeg håper du likte den første boken i serien om Lockett-dynastiet. Denne boken handler om Julian Lockett og hans misnøye med å være det midterste barnet og lege, når familien eier et fotballag. Ved første øyekast ser Julian ut til å være en kvinnebedårer, men når Elyse Robinson bytter plass med en annen kvinne for å bli daten hans, blir han betatt.

Jeg elsket Julians utvikling fra kvinnebedårer til romantisk helt. Når han møter Elyse er det ikke kjærlighet ved første blikk, men begjær. Elyse lar ham få jobbe for det, og istedenfor at det er kvinnen som jager Julian, blir rollene forbyttet. Han ønsker å tilbringe mer tid med Elyse, og jo mer han gjør det, jo hardere faller han for henne. Men Elyse har en skjult agenda, hun ønsker å avsløre at Julians far svindlet hennes. Bla om og finn ut om kjærligheten kan overvinne hevnen.

Med vennlig hilsen

Yahrah St. John


Til faren min, for at han oppmuntret meg til å lykkes.

«Enda en artikkel, Julian. Er du virkelig nødt til å leve opp til ryktet som Atlantas mest ettertraktede ungkar?» sukket Angelique Lockett frustrert.

Julian trakk på skuldrene og kikket på moren. Det var ikke som om han prøvde å være en kvinnebedårer, det var rett og slett bare slik at han likte det smukke kjønn.

Han hadde vurdert å utebli fra søndagsmiddagen i Lockett-familiens store herskapshus, men han hatet å skuffe moren. Så Julian hadde forberedt seg på å føle vreden over enda en artikkel om erobringene hans.

Julian var ikke like høy som faren, den eldre broren Roman, eller den yngre broren Xavier, sistnevnte hadde nok en gang uteblitt fra familiemiddagen. De var alle over ett hundre og åtti centimeter høye, men det han manglet i høyde, tok han igjen i sjarm og stilige klær. Det var noe ved de lysebrune øynene, det kjekke ansiktet og skjeggstubbene som gjorde at kvinnene i Atlanta ikke klarte å motstå ham.

«Er du ikke klar til å slå deg til ro sånn som Roman?» Hun kikket bort på broren hans som satt på den andre siden av bordet sammen med kona si, Shantel, som også var Julians beste venn.

Hans Shantel.

Eller hun hadde i det minste vært det helt til Roman hadde stjålet henne, og med det revet vekk sikkerhetsnettet hans. Julian og Shantel hadde møtt hverandre på en universitetsfest da han hadde gått på Morehouse og hun på Spelman. Det platoniske vennskapet hadde vart i over et tiår, gjennom hans mange affærer, hennes brudd med kjæresten fra videregående og selvmordet til moren hennes.

Julian hadde alltid sett på Shantel som en lillesøster, men hadde allikevel alltid lurt på om de kanskje skulle prøve på noe mer når han var klar for å slå seg til ro. Det var mulig at han hadde sett på henne som en plan B. Men Roman hadde effektivt knust den planen, og nå satt de to turtelduene der og kikket forelsket på hverandre.

Julian ville spy. Han klarte ikke å forestille seg at han noensinne ville forelske seg, men samtidig ønsket han ikke å gjøre moren opprørt hele tiden.

«Kanskje», svarte han til slutt.

Alle ble stille og snudde seg mot ham.

«Hva?» Han trakk på skuldrene.

«Er du seriøs?» spurte Giana. De var født med mindre enn ett års mellomrom, og han og lillesøsteren stod hverandre svært nær. Bortsett fra Shantel, var Giana den han gikk til om han trengte råd.

«Hvorfor ikke? Mamma vil spleise meg med noen, hva er faren med det?»

Angelique hevet et øyenbryn. «Om jeg spleiser deg med noen, og det er et stort om, trenger jeg å vite om jeg har ditt ord på at du kommer til å oppføre deg respektabelt.»

«Speiderløfte.»

«Du var en ubrukelig speider», lo Roman.

«Mens du alltid måtte overgå alle andre», svarte han, selv om han visste at Roman hadde rett.

«Det er ikke noe galt i å ville være best», sa Josiah. «Du kunne lært en ting eller to fra broren din når det gjelder å ta ansvar.»

Og der var det. Den evige rivaliseringen som faren oppmuntret til. Julian var ikke overrasket. Roman var favoritten, og den eldste, så han kom til å ta over Atlanta Cougars franchisen. Josiah hadde ikke vist noe særlig interesse for Julian, noe som var grunnen til at han hadde en bedre relasjon til moren.

«Jeg er i hvert fall glad for at du er åpen for tanken på å slå deg til ro, Julian. Jeg skal finne en date til deg snart.»

«Takk, mamma.» Han tørket seg om munnen og reiste seg. «Middagen var utsøkt, som alltid. Vi snakkes snart», hvisket han og kysset moren på kinnet.

«Stikk av sånn som du alltid gjør, du», sa Josiah.

«Josiah!»

Julian hørte morens forskrekkelse, men brydde seg ikke. Man skulle trodd at en doktorgrad ville ha gjort ham fortjent til farens respekt, men Julian visste at det ikke gjorde det. Selv om Josiah hadde forlangt at han skulle få en karriere innen idrettsmedisin, hadde han aldri vært spesielt fornøyd med sønnens karrierevalg. Det irriterte faren at Julian hverken spilte eller styrte laget, bare sørget for at farens spillere holdt seg skadefrie.

Faren foretrakk å diskutere forretninger med Roman, eller spille fotball med Xavier. Eller, han hadde i det minste det helt til Xaviers skade hadde satt en stopper for karrieren som quarterback.

Julian klemte Giana og Shantel raskt, tok Roman i hånden og forlot rommet.

Han visste at han ikke var favorittsønnen, men det gjorde det ikke noe enklere å leve med.

«Vent, Julian!» ropte Giana bak ham da han gikk over marmorgulvet på vei til ytterdøren.

Han snudde seg og så den vakre, sjokoladefargede søsteren komme gående mot ham.

«Hadde du tenkt å ignorere meg?»

«Det var planen.»

«Du vet at pappa ikke mente noe vondt med det.»

«Det er bare sånn han er. Jeg vet hva du skal si, Giana, jeg har hørt det tusenvis av ganger. Hvorfor forsvarer du alltid den dårlige oppførselen hans?»

«Hvorfor tenker du alltid det verste om ham?»

«Fordi jeg er rimelig sikker på at dersom faren vår kunne ha valgt en annen nyfødt på fødestuen, så ville han ha gjort det. Jeg er ikke som Roman eller Xavier i det hele tatt. De er begge to macho typer som lever og ånder for ambisjoner. De har det Josiah ser etter. Det har ikke jeg. Noen ganger lurer jeg på om de forbyttet babyer og at jeg egentlig tilhører en annen familie.»

«Ikke si sånt», sa Giana og kikket seg over skulderen som om hun forventet at Josiah skulle materialisere seg ut av løse luften.

Giana var en skikkelig pappajente, og klarte ikke å forestille seg at han ikke følte det på samme måte for alle barna sine.

«Det er sannheten. Du har bare ikke lyst til å innrømme det, og det er greit. Du kan fortsette å stikke hodet i sanden, men jeg kommer til å leve i den virkelige verden der ingenting jeg gjør, noensinne kommer til å være godt nok for ham.»

«Du høres ut som Roman.»

Julian snøftet. «Synes du det er rart? Han har alltid prøvd å sette oss opp mot hverandre, helt siden den dagen jeg ble født. Vi er ikke like, og jeg har ikke lyst til å være det heller. Jeg trives med meg selv og kunne ikke brydd med mindre om Josiah liker det eller ikke.»

«Det er en løgn.»

Visste lillesøsteren noe han ikke gjorde?

Hun kom mot ham. «Du lurer kanskje alle andre med den holdningen, men du lurer ikke meg. Du ville gladelig gitt venstrearmen for halvparten av den kjærligheten pappa viser Roman og Xavier.»

«Jeg drar.»

Giana humret da han forsvant ut døren. Han hatet at lillesøsteren kjente ham så godt.

*

Elyse Harper prøvde å løfte alle de syttisju kiloene til faren, Frank Robinson, opp fra gulvet i den lokale baren der han nok en gang hadde besvimt. «Kom igjen, pappa, det er på tide å dra.»

«Jeg kan hjelpe deg, Elyse», sa Matt fra bak bardisken. Den kjekke, blonde bartenderen hadde dusinvis av tatoveringer og var kledd i singlet og slitte jeans.

Elyse visste at Matt likte henne, hun hadde prøvd å ignorere ham, men hadde ikke noe valg når han ringte henne om faren. Hun tok seg vanligvis ikke bryet med å tenke over hvordan hun så ut når hun hentet faren, men i dag hadde hun kommet rett fra jobb. Matt hadde praktisk talt siklet da han så henne sminket og iført kjole og høyhælte sandaler.

«Takk, Matt.»

De løftet faren hennes opp og bar ham bort til Toyota Camryen hun hadde parkert ved fortauskanten.

«Takk for at du ringte meg.»

«Det var så lite, men du er nødt til å overtale Frank til å legge seg inn til avrusning. Drikkingen hans blir bare verre.»

«Jeg vet det, tro meg. Jeg har prøvd å snakke med ham om det, men han nekter å lytte.»

Da de kom frem, tok det alt hun hadde av krefter å vekke faren fra den berusede søvnen og få ham inn. Han bodde heldigvis i første etasje, og hun klarte å manøvrere ham inn i leiligheten uten for mye bry. Så la hun ham i sengen, tok av ham skoene og bredte et teppe over ham.

Da Elyse endelig forlot farens bygning en halvtime senere, sukket hun tungt. Hun visste ikke hvor mye lenger hun kunne klare å rydde opp i rotet som farens liv hadde blitt.

Hun følte seg nedbrutt og lot tårene strømme nedover kinnene. Hun kunne ikke tro hvordan faren hadde endret seg. En gang i tiden hadde han vært en mann med store drømmer, med en kone og datter som tilba grunnen han gikk på.

Hvordan hadde det gått så galt?

Elyse visste hvordan. Det var bare én person som kunne klandres.

Josiah Lockett.

Han hadde funnet ut om farens spillevaner, og istedenfor å la ham legge seg inn på en klinikk for spilleavhengige, hadde Josiah svindlet ham ut av eierandelen i Atlanta Cougars i en pokerrunde, og etterlatt dem i et liv i fattigdom der de levde fra lønning til lønning. Ting hadde bare blitt verre da Elyses mor, Nadine Harper Robinson, hadde fått brystkreft og gått bort da Elyse var i tenårene. Legeutgiftene hadde tårnet seg opp, og istedenfor å hjelpe bestevennen sin, hadde Josiah utnyttet vennskapet deres til å få kontroll over franchisen slik at han kunne ha alt for seg selv og bli rik.

Det var på tide at Josiah Lockett fikk som fortjent.

Men hvordan …?

Det plinget i telefonen. Hun hadde satt på varslinger for hver gang Lockett-navnet ble nevnt på sosiale medier.

Julian Lockett har blitt sett på date med en mystisk kvinne. Kan denne skjønnheten vinne Atlantas mest ettertraktede ungkar?

Elyse lukket appen.

Basert på det hun visste om den nest eldste av Lockett-barna, var Julian en kvinnebedårer. Så fort ordet forpliktelse ble nevnt, løp han i motsatt retning. Så hvem var den heldige kvinnen, og hvordan kunne Elyse bruke den informasjonen til sin fordel?

Som den ene av idrettslegene for Atlanta Cougars, hadde Julian ukentlige møter med de andre legene, trenerne og de ansvarlige for styrke og utholdenhet. Han visste at noen av de andre mente han hadde fått jobben på grunn av nepotisme, men det var helt greit.

Han lot dem tro hva de ville, for Julian hadde gjort seg fortjent til en plass ved bordet, og han hadde kvalifikasjonene til å underbygge det. Han hadde gått på Morehouse, og studert medisin på Johns Hopkins.

Julian hadde hatt et ønske om å studere ortopedi, men siden det var så mange om beinet og de bare tok inn ti prosent av studentene, hadde han slått det fra seg. Karakterene hans hadde vært gode, men ikke så gode.

Det var noe Josiah ikke lot ham glemme heller.

Julian hadde uansett ikke vært i tvil om at han hadde noe å tilføre laget, og Josiah hadde gått med på å la ham være en del av det medisinske teamet for Atlanta Cougars, men ikke som leder.

Arbeidshverdagen hans bestod av å behandle medisinske problemer spillerne møtte på og vurdere skader i muskler og skjelett.

Det var nøyaktig det han skulle gjøre i dag.

På vei til terapirommet, møtte Julian på Xavier som var kledd i treningstøy. «Hei, hvor var du i går kveld?»

«Jeg var … opptatt», svarte Xavier.

«Med en kvinne?»

Xavier glante på ham med et blikk som gjorde det helt klart at han ikke hadde tenkt å si noe mer.

«Du gikk ikke glipp av noe særlig. Pappa minnet meg på at jeg aldri kommer til å bli like suksessfull som Roman, og mamma vil spleise meg med noen.»

«Ja, jeg tror det at Roman giftet seg og at Shantel er gravid har fått mamma til å se for seg en skokk med barnebarn løpende rundt. Du er nødt til å roe henne.»

Julian himlet med øynene. «Som om det er mulig.»

«Så hva skal du gjøre?»

«Jeg skal gi henne det hun ønsker. Jeg har sagt ja til noen få dater, og etter det kommer hun til å innse hvilken tabbe det var og la meg være i fred.»

Xavier lo. «Kjenner du moren vår? Hun gir seg aldri. Det var kanskje Roman som fløy sammen med meg til rehabiliteringen i Denver, men det var mamma som fortsatte å komme på besøk.»

«Hun var nødt til å sørge for at babyen hennes hadde det bra.»

«Det er ikke mulig å få mamma til å endre mening når hun har bestemt seg for noe. Merk deg mine ord, Julian, du har nettopp gravd din egen grav. Mamma kommer ikke til å gi seg før du går opp kirkegulvet.»

Julian rynket pannen. Selv om han var åpen for tanken på å forplikte seg til en kvinne, var han ikke sikker på om han var klar for å gifte seg enda, og han tvilte på at det fantes en eneste kvinne i hele verden som kunne få ham til å skifte mening.

*

Julian kjedet seg.

Cassandra Harris var den andre daten moren hans hadde organisert de siste to ukene. Den første hadde vært en katastrofe. Julian hadde kommet for sent på grunn av noe på jobb.

Da han hadde innsett hva klokken var, hadde han skyndet seg hjem, dusjet, og rast av gårde til restauranten. Men det var til ingen nytte. Daten hadde vært rasende. Den sedvanlige sjarmen hadde ikke virket på henne, og hun hadde til slutt avsluttet kvelden tidlig under påskudd av at hun hadde en rettssak å forberede. Julian hadde ikke vært skuffet, han ville ha foretrukket å se maling tørke istedenfor.

Og nå satt han her med enda et av Angeliques funn. Cassandra hadde alle de rette kvalifikasjonene på morens liste. Hun hadde utdannelse, kom fra en god familie, var vakker og talentfull og professor i litteratur. Men de hadde ikke noe til felles.

For det første var hun en akademiker som likte å lese, skrive og gå i operaen. Da Julian spurte om hun likte å gå på motevisninger eller fotballkamper, så hun på ham som om han hadde gått fra vettet.

Innså hun ikke at familien hans eide et fotballimperium? Julian trengte mer stimuli enn denne kvinnen kunne tilby. Han var takknemlig da hun takket nei til desserten og sa hun måtte tidlig opp.

Julian fulgte henne til bilen hennes for å ta farvel, før han gikk tilbake til Bugatti Veyronen sin. Hvis det var dette moren mente var hans ideelle kvinne, tok hun feil.

Da han parkerte utenfor bygget der han eide en toppleilighet, viste displayet på dashbordet at moren ringte. Han tok en ørepropp i øret og gikk ut av bilen. «Hei, mamma. Hva skjer?»

«Hei, kjære. Jeg ville bare sjekke hvordan det gikk med Cassandra?»

Julian sukket.

«Å, kjære vene. Ikke si noe … du og Cassandra var ingen match?»

«Kom igjen, mamma. Du må da ha skjønt at en som er så introvert som Cassandra ikke ville like en ekstrovert som meg.»

«Jeg antar du har rett i det, men jeg tenkte kanskje at hun kunne gi deg litt bakkekontakt. Gjøre deg tryggere.»

«Jeg setter pris på hjelpen din, mamma, det gjør jeg virkelig. Men inntil du finner en med en mer livlig personlighet, kommer det ikke til å være vellykket.»

«Greit, jeg skal tenke litt mer på det, og så må du love å ikke prøve å få dårlig omtale i pressen?»

«Jeg holder det jeg lover.»

Han åpnet døren til toppleiligheten sin, og kjente umiddelbart skuldrene senke seg. Den to soverom store leiligheten var fristedet hans.

Han sparket av seg skoene og satte seg i en av sofaene mens han tok opp telefonen. Han visste nøyaktig hva han trengte. Litt tid med gutta.

«Vil du spille poker, Xavier?»

*

«Dette er flott, Elyse», sa sjefen hennes, Pierre King, på fredagens morgenmøte da Elyse presenterte ulike muligheter for å redde det frynsete ryktet til en rockestjerne. «Du har virkelig talent for å komme deg ut av kniper.»

«Tusen takk.» Hun hadde jobbet hos King Public Relations i tre år, og selv om hun var relativt ny, hadde hun ønske om én dag å bli partner i firmaet. Elyse tenkte på seg selv som en gladiator. Kvinnen som en dag kom til å slå Josiah Lockett ned fra tronen sin og gi faren tilbake alt han hadde krav på.

«Fortsett sånn. Om du gjør det, er det ingenting som kan hindre deg i å nå så langt du vil», sa Pierre.

Hun gikk selvsikkert mot båsen sin, men ble stanset av kollegaen Andrea Stevens. «Bra jobbet!» Andrea ga henne en high five.

«Tusen takk.»

«Jeg tror en feiring er på sin plass. Hva med lunsj? Jeg spanderer.»

«Det høres supert ut.»

Tjue minutter senere satt de i en fasjonabel restaurant og drakk Perrier mens de ventet på maten.

«Jeg kan ikke tro hvor bra det gikk i dag», sa Elyse.

«Du er en av de mest ambisiøse menneskene jeg kjenner. Du kommer ikke til å gi deg før du er på toppen.»

«Er det så ille da? Du av alle vet hvor tøft det har vært for meg.»

«Hvordan går det med faren din?»

«Som før. Han velter seg i selvmedlidenhet. Jeg forstår det ikke, Andrea. Jeg sørget for at han fikk et sted å bo, ordnet en jobb og allikevel klarer han ikke å holde seg på vannvogna. Det er demotiverende.»

«Du kan ikke fortsette som dette, Elyse. Du er nødt til å fortelle ham at dersom han ikke blir edru, så er du ferdig med ham.»

«Det er enklere sagt enn gjort, Drea. Han er den eneste familien jeg har.»

«Du har meg.»

Elyse hadde kjent Andrea siden videregående, og hun var en av hennes eldste og kjæreste venner. Hun hadde til og med hjulpet Elyse med å få jobben hos King PR.

«Jeg vet det, jeg vet det. Unnskyld meg et lite øyeblikk, jeg må bare på toalettet.»

Elyse frisket opp sminken da hun hørte døren åpne seg.

«Jeg er så spent på daten min i kveld», sa en kvinne utenfor døren.

«Å? Er det noen jeg kjenner?» spurte vennen.

«Du ville ikke trodd meg om jeg fortalte det, Janis.»

«Prøv.»

«Julian Lockett.»

«Du tuller.»

«Nei. Mødrene våre kjenner hverandre, og Mrs. Lockett er opprørt over at Julians oppførsel rundt kvinner alltid får ham til å ende opp i sladrespaltene. Hun vil at han skal ta seg sammen og slå seg til ro.»

«Med deg? Det er helt utrolig, Tiffany. Han er en skikkelig kjekkas. Jeg har hørt at han vet hva han driver med på soverommet.»

«Janis!»

Elyse hørte lyden av rennende vann, så kvinnen måtte ha skrudd på vannet.

«Jeg går ikke ut med ham for å havne til sengs med ham, ikke enda i hvert fall. Nei, målet mitt er å ende opp med ringen hans på fingeren min.»

«Julian Lockett har aldri vært en som slår seg til ro.»

«Han har ikke møtt meg enda.»

«Så når skal du møte ham?»

Vannet ble skrudd av. «Vi skal møtes på Bacchanalia og spise middag i kveld.»

«Å, jeg har alltid hatt lyst til å dra dit.»

«Samme her.»

Elyse hørte døren åpne og lukke seg da de to kvinnene forlot toalettet.

Tiffany hadde gått uten å fortelle når de hadde bordreservasjon, men det var ikke noe problem for Elyse. Hun kunne finne ut av det meste.

Det var skjebnen. Hun hadde vært på rett sted til rett tid og hadde kunnet overhøre at Mrs. Lockett lekte Kirsten Giftekniv. Muligheten til å komme seg inn i Lockett-familiens indre sirkel hadde endelig dukket opp.

*

Etter at de kom tilbake på jobb, begynte Elyse å planlegge hvordan hun skulle møte den beryktede Julian Lockett.

Ikke bare hadde hun ringt Bacchanalia for å få vite når han hadde bordreservasjon, hun hadde også ringt kontoret hans og satt opp møtet en halvtime tidligere. Det ville gi henne tid til å komme istedenfor Tiffany, og innen hun kom, ville hun allerede ha fanget Julians oppmerksomhet.

Elyse var sikker på at Julian kom til å ville vise hvor sjarmerende han var, men han trengte ikke bry seg med det. Hun var ikke det minste interessert.

Julian var det svakeste leddet i Lockett-familien, en alfahann uten noe særlig substans.

Å date ham ville gi henne muligheten til å komme tett innpå ham. Og etter hvert kanskje bli kjent med familien slik at hun kunne såre Josiah.

Å, ja. Med litt flaks og den mest sexy kjolen hun kunne finne, kom Julian Lockett til å bli som plastelina i hendene hennes.

*

Julian så ikke frem til kveldens middag. Hvis han hadde kunnet finne en måte å komme seg unna på, ville han ha gjort det. Da assistenten hans hadde fortalt at Tiffany Mayes hadde ringt, hadde han håpet at det var for å avlyse, men det hadde vært for å spørre om de kunne møtes en halvtime tidligere fordi hun hadde et viktig møte morgenen etter. Det var greit for ham. Kanskje det betød at hun tok kvelden tidlig, og at han kunne komme seg hjem før ni?

Moren hadde ikke fortalt ham mye om Tiffany, men med tanke på hvor dårlig de andre to datene hadde gått, hadde han ikke tatt seg bryet med å søke henne opp på sosiale medier. Hun kom sikkert til å være like kjedelig som de andre to, så hvorfor skulle han gidde det?

Da han ga nøklene til parkeringsvakten, kunne han ikke annet enn å tenke på hvor pretensiøs denne restauranten var. Han visste at moren likte den på grunn av Michelinstjernen, men han ville heller ha gått til Manuelʼs, den nye restauranten som ble eid av en jamaicansk kokk. Maten var så god at Julian skrøt uhemmet av den på sosiale medier, og takket være tweetene hans hadde de fått så mange gjester at kokken hadde gitt ham sitt eget bord. Hvis det hadde vært hans valg, var det dit han hadde gått. Der kunne han ha tatt av seg dressjakken og så kunne de ha blitt ordentlig kjent med hverandre.

Istedenfor gikk han inn gjennom dørene og ble møtt av en hovmester i dress og slips. «God kveld, Mr. Lockett. Velkommen til Bacchanalia.»

«Tusen takk.»

«La meg vise deg til bordet ditt.»

Julian satte seg og tok imot menyen og vinlisten. «Takk, og la meg få en bourbon, er du snill.»

«Selvfølgelig, jeg skal få din kelner Elliott til å komme med én gang.»

Julian kikket seg rundt og la merke til flere øyne som var vendt mot ham. Det var ikke uvanlig for Roman og faren å dra til steder som dette, men han foretrakk en mer avslappet atmosfære.

«Her er bourbonen din, Mr. Lockett. Vil du vente med å bestille vin til gjesten din kommer?»

«Jeg er her.»

Julian snudde seg og så en gudinne komme gående mot ham.

